b'\n_START_ARTICLE_\nLiittopankki\n_START_PARAGRAPH_\nLiittopankki Oy \xe2\x80\x93 Ab Unionbanken (vuoteen 1924 Suomen Liittopankki Oy \xe2\x80\x93 Unionbanken i Finland) oli vuosina 1920\xe2\x80\x931931 toiminut suomalainen liikepankki. Sen muodostivat vuonna 1920 yhteensulautuneet Wasa Aktie Bank, Turun Osakepankki ja Landtmannabanken.  _NEWLINE_Helsingiss\xc3\xa4 p\xc3\xa4\xc3\xa4konttoriaan pit\xc3\xa4neen Liittopankin osakep\xc3\xa4\xc3\xa4oma oli 100 miljoonaa markkaa ja sill\xc3\xa4 oli 60 sivukonttoria.  Pankille valmistui 1929 Helsinkiin Keskuskatu 5:een uusi arkkitehti Pauli E. Blomstedtin suunnittelema p\xc3\xa4\xc3\xa4konttorirakennus. _NEWLINE_Vuonna 1928 Liittopankkiin yhdistettiin vuonna 1917 perustettu Etel\xc3\xa4-Suomen Pankki Oy jonka rasitteena olivat Hella Wuolijoen omistamalle Aunuksen Puuliike O.Y.:lle my\xc3\xb6nnetyt luotot._NEWLINE_1930-luvun lamakauden aikana Liittopankki sulautui vuonna 1931 osaksi Helsingin Osakepankkia  (HOP) joka avasi oman p\xc3\xa4\xc3\xa4konttorinsa Liittopankin talossa.  Helsingin Osakepankki siirtyi 1986 kaupalla Suomen Yhdyspankin (SYP) hallintaan.'